El Rector Peset acull dues exposicions del Festival ValenciaPhoto

## El Rector Peset acull dues exposicions del Festival ValenciaPhoto

Retrat de María, filla de José Ribes. Any 1912.

La Sala de la Muralla del col·legi major Rector Peset de la Universitat de València acull fins al 13 d’octubre el fons fotogràfic de José Ribes Marco i el projecte ‘Correspondance’, de Charlotte Bravi i Pierre Lebouc. Són dues iniciatives dins de ValenciaPhoto, Festival Internacional de Fotografia i Debat de València. La inauguració és aquest divendres a les 19 hores.

L’exposició estarà oberta de dimarts a divendres, d’11 a 19 hores, i dissabte, diumenge i festius d’11 a 21 al col·legi (plaça del Forn de Sant Nicolau, 4. València). 

ValenciaPhoto és el primer Festival Internacional de Fotografia i Debat de València, que enguany arriba a la seua tercera edició. Lloc de trobada de fotògrafs, comissaris i teòrics de la imatge i l’estètica, historiadors i galeristes entre d’altres professionals. Ofereix mitjançant la imatge, diferents punts de vista i maneres de comprendre un món en constant moviment. Urbi et orbi, eix central d’aquesta edició, es centra en els valors universals, propis de la Modernitat, com la migració, llibertat, identitat, igualtat...

En aquesta tercera edició el festival ens permet gaudir a la Sala de la Muralla de les obres del fons fotogràfic de José Ribes Marco i el projecte Correspondance de Charlotte Bravi i Pierre Lebouc.

José Ribes Marco (València 1877-1935), metge dedicat a l’obstetrícia fou com el seu germà, l’arquitecte Demetrio Ribes, un entusiasta aficionat a la fotografia estereoscòpica, moments de la intimitat de la llar, instantànies de les visites al Mas del Jutge, a Llíria, records d’un dia de platja a la Malva-rosa... Tot un conjunt de moments puntuals que ens apropen de manera càndida i directa, al que podria entendre’s com un model de la vida quotidiana i dels costums habituals d’una família benestant de la València del primer quart del segle XX.

Les còpies de l’exposició, realitzades mitjançant impressió pigmentària, s’han fet a partir de la restauració digital dels arxius obtinguts en escanejar les plaques originals del fons Ribes Marco. El criteri seguit ha estat retocar les taques de pols i els pèls adherits a l’emulsió així com corregir les erosions produïdes per manipulacions i condicions de conservació poc acurades al llarg de tot un segle.

El projecte ‘Correspondance’, de Charlotte Bravi i Pierre Lebouc, ens presenta les panoràmiques cinematogràfiques en blanc i negre, preses en diferents moments del dia i de la nit i en diferents estacions que segons en diu l’autor “l’horitzó, esta frontera flotant que no podem creuar i que sembla arribar constantment a nosaltres”. Aquest treball de Pierre Lebouc, es complementa amb els poemes de Charlotte Bravi escrits en màquina d’escriure i en dimensions fotogràfiques. Cada còpia d’un poema intenta ressonar amb una fotografia, o fins i tot arribar a correspondre’s amb ella d’una manera més abstracta. 

L’exposició serà inaugurada per Ester Alba, vicerectora de Cultura i Societat de la Universitat de València; Nicolás Llorens, director de ValenciaPhoto; Ferranda Martí Campoy, besneta de José Ribes Marco; Francesc Vera, comissari de l’exposició; i Carles Xavier López, director del Col·legi Major Rector Peset.

Més informació: www.uv.es/cmrpeset

Arxivat en:
Col·legi Major Rector Peset
, Exposicions

## Altres Notícies

La Universitat presenta a La Nau la major retrospectiva sobre l'artista i cantant Miguel de Molina

La Universitat de València presenta una exposició sobre la bellesa i utilitat que amaguen les “males herbes”

L’exposició ‘¡Viva el Arroz! Gutiérrez visita València’ recull l’obra de K-Hito al Col·legi Major Rector Peset

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar